**Oprește, Safiră**

*Viorica Mariniuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Motto:

„Atunci, Petru i-a zis: Cum de v-ați înțeles între voi

să ispitiţi pe Duhul Domnului?

Iată picioarele celor ce au îngropat pe bărbatul tău

sunt la ușă și te vor lua și pe tine.” Faptele apostolilor 5:9

Oprește, Safiră, minciuna-i păcatul

Ce are pe diavol de tată!

Vezi, vântul îți taie cărarea de-a latul,

De parcă ar vrea să te-abată.

Tu știi c-adevărul într-una învinge,

Rostește-l dar astăzi, căci omul se stinge

O singură dată.

În lume-s păcate și multe, și grele!

Și totuși lumina răsare

Din soare, din lună, din pulberi de stele,

Din cerul dorind împăcare;

Și-odată pământul îl cheamă pe lut –

Că tot ce e carne și are-nceput

Se naște și moare.

Oprește, Safiră, mai sunt păcătoși,

Dar asta cunoaște Olarul;

Îi află și-i știe pe cei stricăcioși

Doar El întocmit-a hotarul!

Iertatul de vină spre cruce apucă,

Dar cine alege o jertfă s-aducă

Nu scuipă altarul.

Se tulbură cerul… La poart-adunării

Trei umbre pământul îl sapă;

Zadarnic se-ntinde marama iertării,

Minciuna mai face o groapă!

Păcatul se zbate s-aducă părtașul,

Părtașul aduce cu dânsul chezașul –

Și nimeni nu scapă.

Oprește, Safiră, se-oprește și vântul

Și-ndată cărarea se-oprește;

Chemarea din urmă își tremură cântul

Și-auzi? – adunarea bocește.

Și nu-i Anania cel care te ține

Cu sfoară de jale, țesută-n suspine

Și parcă-ți șoptește:

„Safiro, acolo, în iazul de foc,

De-atâtea regrete, văpăile-s ude,

N-ascunde păcatul, denunță-l pe loc!

Oprește, Safiro!”… Safira n-aude.